EA Sports har gjort det igen: Leveret en virtuel sportsoplevelse på højeste niveau. Med skarpslebne skøjter indtager de nu for første gang Nintendo Wii med et ishockeyspil, der leverer intens topunderholdning, lang levetid og realisme i form af en ... hockeystav af plast.

Det sidste først. Den medfølgende ishockeystav er lidt af et samlesæt, men når først Wii-controller og nunchuk er isat, og du holder om staven, som var den ægte, kan du nærmest mærke underlaget i stuen forvandle sig til glat is.

Styringen fungerer fremragende, og hockeystaven er noget af det mest brugbare og virkelighedsnære stykke plast, der har fulgt med et Wii-spil.

Masser af muligheder

Og mens du står og smadrer lysekroner og vaser med den heldigvis kun knap en meter lange stav, bliver du mere og mere bidt af begivenhederne på skærmen.

Spillet indeholder adskillige indbydende muligheder for både at spille alene og sammen med kammeraterne. Kæmp dig eksempelvis op fra purk til pro eller spil en regulær sæson. To personer kan skyde straffeslag, og op til fire personer kan bl.a. stå og svinge stavene i kampe to mod to eller alle mod alle.

Leverer varen

'NHL Slapshot' indeholder færre finesser og spillemæssige muligheder end 'NHL'-serien til Xbox 360 og PlayStation 3, ligesom der er skåret ned på grafikken, men når det kommer til underholdningsværdi og multiplayer, hugger spillets stil som en Frands Nielsen med nyslebent fodbeklædning og skøjter i mål. En fantastisk, underholdende omgang ishockey, der er et Stanley Cup-trofæ værdigt.